La jornada de portes obertes a la bandera republicana de Catarroja deixa molta història dins i fora de les nostres fronteres
16 abr. 2024

Catarroja, 16 d’abril de 2024. Fa un any que la regidoria de Memòria Històrica de l’Ajuntament de Catarroja, amb el regidor Martí Raga al front, va organitzar les primeres visites a la bandera republicana blasquista. La història del seu descobriment, la investigació al voltant de la seua simbologia i la posterior restauració, formen ja part de la història de Catarroja, un relat que gràcies a les explicacions de Tono Vizcaino en les visites guiades ha deixat de ser desconegut. “El descobriment de la bandera estigué ple de sorpreses des del primer moment i ha sigut un procés molt enriquidor que el veïnat mereix conèixer per entendre la sociologia del nostre poble i, per suposat, per admirar la única bandera d’estes característiques que existeix” ha explicat Martí Raga.

L’èxit de la iniciativa va provocar que, sis mesos després, des de la regidoria de Memòria Històrica es tornaren a programar visites i que ara, aprofitant l’efemèride, s’hagen organitzat dos jornades de portes obertes, el divendres 12 i el dilluns 15 d’abril. El regidor de l’àrea, Martí Raga, ha destacat que “la història de la bandera és una història viva i això és fantàstic. Els veïns i les veïnes que han participat en les visites han anat compartint amb nosaltres els seus recods i gràcies a eixos testimonis anem coneguent detalls que donen llum a la història”

Visita alumnat holandés

Tota la història de la bandera ha estat plena de vivències que han anat enriquint-la. L’anèdota d’esta jornada de portes obertes ha sigut, sense dubte, la visita i reacció d’un grup d’estudiants holandesos que estan d’intercanvi amb l’IES La Florida. Ahir estigueren a l’edifici de la Llotgeta amb altres alumnes del centre i amb el professorat. A tots i totes els va sorprendre moltíssim la història de la bandera republicana i, especialment, que haja estat amagada durant més de 80 anys i que siga l’única de la qual es té constància.

I és que, realment, tot el relat al voltant de la bandera de Catarroja és molt sorprenent. Una història que ha deixat al descobert el passat d’un municipi, on al casino i a l’Ajuntament s’enaltia la figura d’un els valencians més internacional de tots els temps, l’escriptor, poeta i polític Vicente Blasco Ibáñez.